‘Zuma moet SA se vertroue terugwen’Pres. Jacob Zuma. Foto: Ntswe Mokoena, departement van kommunikasie “Die vertroue in Zuma en groot instellings soos die parlement het ŉ nuwe laagtepunt bereik,” het prof. Amanda Gouws van die Universiteit Stellenbosch gesê. “Zuma moet probeer om nie leë beloftes te maak nie, maar beloftes wat vertroue in die regering sal herstel.” Die EFF het Zuma reeds gewaarsku dat hy nie sy staatsrede sal kan lewer voor hy vrae beantwoord oor die afdanking van Nhlanhla Nene as minister van finansies nie. EFF-LP’s het verlede jaar Zuma se staatsrede ontwrig en geweier dat hy praat voor hy nie vrae antwoord oor wanneer hy ŉ gedeelte van die geld wat op Nkandla spandeer is gaan terugbetaal nie. Die EFF-LP’s is hierna uit die parlement verwyder. Gouws het gesê hoewel sy glo dat die EFF geldige besware het, die staatsrede nie die geleë tyd is vir “ontwrigtende politiek” nie. “Ek dink dit is nadelig vir ordelike politiek en hoewel die Nkandla-sage ŉ geldige kwessie is, dink ek dat die situasie met Nene opgelos is en dit nie die moeite werd is om hierdie ontwrigting te veroorsaak op ŉ tyd wat werklik krities in die geskiedenis van Suid-Afrika is nie.” Die DA het Woensdag gesê dit is van kritieke belang dat Zuma sy regering daartoe verbind om ŉ verdere kredietafgradering te voorkom aangesien dit die ekonomie verder sal skaad. Volgens die DA sal die beplande ontwrigting deur die EEF Suid-Afrikaners ontneem van die geleentheid om Zuma verantwoordbaar te hou.